Ntlemeza sluip glo terug na Valke-kantoorZakhele Mbhele. Foto: Jonisayi Maromo/ANA. ŉ Handjievol betogers het Maandag na die kantoor van die Valke in Pretoria opgeruk en aangedring dat Berning Ntlemeza, voormalige hoof van die Valke, uit dié gebou verwyder word. Zakhele Mbhele, die DA se woordvoerder van polisie, het die optog gelei. Ntlemeza het glo daarin geslaag om by die kantoor in te sluip en ’n groot groep joernaliste en betogers wat al ure lank by die ingang is te vermy. “Ons het Fikile Mbalula, minister van polisie, gemaan om stappe te doen om die skorsing van Ntlemeza in werking te stel. Ons glo die parlement en die minister kan nie so rustig wees terwyl die leierskap van die Valke in twyfel getrek word nie,” het Mbhele gesê. Volgens Mbhele het hy nog nie bevestiging gekry dat Ntlemeza wel tans in die kantoor is nie. “As dit die geval is, dan is dit ŉ duidelike oortreding van die wet. Hy is nie bevoeg om sy werk te doen nie en sy teenwoordigheid bedreig die doeltreffende funksionering van die Valke.” Mbalula het vroeër vandeesmaand vir lt.genl. Khomotso Phahlane, waarnemende nasionale polisiekommissaris, opdrag gegee om al die staatsbates wat in Ntlemeza se besit is terug te neem. Hy het bygevoeg dat dié bates nou aan die nuwe waarnemende nasionale hoof van die Valke, lt.genl. Yolisa Matakata, oorhandig moet word. Mbalula het gesê dat hy so gou moontlik ŉ permanente hoof vir die Valke sal aanstel in ŉ poging om stabiliteit by dié instelling teweeg te bring. Die minister sal vandag 13:00 by die Valke se kantoor besoek aflê om die kwessies rakende die eenheid te bespreek en vrae te beantwoord. Nathi Nhleko, die voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel. Die Helen Suzman-stigting (HSS) en Freedom Under Law (FUL) het aanvanklik die aansoek ingedien. Nhleko het Ntlemeza aangestel ten spyte daarvan dat regter Elias Matojane in Februarie 2015 bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie. Ntlemeza is in Desember 2014 deur Nhleko as waarnemende hoof van die Valke aangestel nadat Anwa Dramat as hoof van die Valke geskors is. Lees alle vorige berigte oor Berning Ntlemeza op Maroela Media.